KIRJALLINEN KYSYMYS E-0002/03 esittäjä(t): Olivier Dupuis (NI) komissiolle. Nguyen Khac Toanin tuomio.



Virallinen lehti nro 280 E , 21/11/2003 s. 0034 - 0035



KIRJALLINEN KYSYMYS E-0002/03 esittäjä(t): Olivier Dupuis (NI) komissiolle (16. tammikuuta 2003) Aihe: Nguyen Khac Toanin tuomio Hanoin kansantuomioistuin tuomitsi 20. joulukuuta 2002 47-vuotiaan Nguyen Khac Toanin 12 vuodeksi vankeuteen ja kolmeksi vuodeksi ehdolliseen vankeuteen alle päivän kestäneessä oikeudenkäynnissä. Häntä syytettiin vakoilusta (Vietnamin rikoslain 80 pykälä). Kommunistipuolueen virallisessa äänenkannattajassa Nhan Dan -lehdessä (joka tarkoittaa kansaa) todettiin, että Nguyen Khac Toan oli herjannut ja mustamaalannut puolueen ja valtion johtajia välittämällä tietoja ulkomailla toimiville, maanpaossa oleville taantumuksellisille voimille. Oikeudenkäynti tapahtui suljetuin ovin. Nguyen Khac Toanin asianajaja tapasi päämiehensä vain kahdesti ennen oikeudenkäyntiä (16. ja 19. joulukuuta), ja hänen ei annettu keskustella tämän kanssa kahden kesken. Hanoissa vuonna 1955 syntynyt Nguyen Khac Toan oli aiemmin Pohjois-Vietnamin armeijan sotilas, ja nykyisin hän on liikemies. Maanviljelijät ovat järjestäneet kahden viime vuoden aikana Hanoissa mielenosoituksia protestoiden sitä, että valtio on takavarikoinut maata, ja Nguyen Khac Toan oli auttanut maanviljelijöiden edustajia laatimaan vetoomuksia kansalliskokoukselle. Hän oli myös ilmoittanut kyseisiä mielenosoituksia koskevia tietoja Internetissä. Hänet pidätettiin 8. tammikuuta. Poliisi tutki hänen kotinsa ja takavarikoi useita asiakirjoja. Nguyen Khac Toan oli pidätettynä pahamaineisessa B 14 -vankilassa (Thanh Liet). Nguyen Khac Toanin saama erittäin ankara tuomio on jälleen yksi esimerkki hyökkäyksistä Vietnamin toisinajattelijoita vastaan. Le Chi Quang tuomittiin neljäksi vuodeksi vankeuteen 8. marraskuuta 2002. Tohtori Pham Hong Son, toimittaja Nguyen Vu Binh ja professori Vu Ngoc Binh ovat myös parhaillaan pidätettyinä, koska ovat vaatineet Internetissä rauhanomaisia poliittisia uudistuksia. Vietnam on äskettäin lisännyt sananvapautta ja Internetin käyttöä koskevia rajoituksia. Genevessä toimiva Yhdistyneiden Kansakuntien ihmisoikeuskomitea arvosteli kyseisiä lainsäädännöllisiä rajoituksia heinäkuussa 2002 laatimassaan katsauksessa, joka koski kansalaisoikeuksia ja poliittisia oikeuksia koskevan kansainvälisen yleissopimuksen täytäntöönpanoa Vietnamissa. Yhdistyneiden Kansakuntien ihmisoikeuskomitea arvosteli myös Vietnamin laajaa kansallista turvallisuutta koskevaa lainsäädäntöä, johon sisältyy esimerkiksi vakoilu ja jonka nojalla kansainvälisen lainsäädännön mukaisesti täysin laillista toimintaa pidetään rikoksina. Onko komissio tietoinen Nguyen Khac Toanin saamasta tuomiosta? Onko komissio pyytänyt virallisesti saada osallistua oikeudenkäyntiin? Mitä mieltä komissio on demokratiaa ajavien aktivistien toiminnan yhä kiihtyvästä tukahduttamisesta Vietnamissa? Katsooko komissio, että edellä mainitut toimet sopivat yhteen sen kanssa, että komissio vahvistaa yhteistyötään Vietnamin kanssa? Christopher Pattenin komission puolesta antama vastaus (31. tammikuuta 2003) Komissio on tietoinen Nguen Khac Toanin oikeudenkäynnistä ja tuomiosta. Komission Vietnamin-edustusto seuraa yhdessä jäsenvaltioiden lähetystöjen kanssa tarkasti Vietnamin ihmisoikeustilannetta sekä samalla Nguen Khac Toanin tapausta ja muiden arvoisan parlamentin jäsenen mainitsemien henkilöiden tapauksia. Komissio ei pyytänyt saada osallistua Nguen Khac Toanin oikeudenkäyntiin, eikä komissiolle ilmoitettu etukäteen oikeudenkäynnin ajankohtaa eikä paikkaa. Kuten arvoisa parlamentin jäsen todenperäisesti mainitsee, Nguen Khac Toanin oikeudenkäynti oli muiden samantyyppisten toisinajattelijoiden oikeudenkäyntien lailla suljettu yleisöltä sekä diplomaattiedustajilta. Mielipiteenilmaisun vapaudessa ei ole edistytty Vietnamissa vuoden 2002 aikana. Komissio ja jäsenvaltiot ovat useaan kertaan, edellisen kerran unionin yhteisessä lausumassa neuvoa-antavan ryhmän joulukuussa 2002 Hanoissa pidetylle kokoukselle, kannustaneet Vietnamin hallitusta luomaan oikeudelliset puitteet suotuisalle toimintaympäristölle, jotta voitaisiin mahdollistaa vahvistuneen kansalaisyhteiskunnan kehittyminen, mistä olisi suurta hyötyä Vietnamille. Komission Vietnamin-politiikkaan sisältyy jatkuvan kehityksen edistäminen ja tukeminen ihmisoikeuksien ja demokratisoinnin aloilla sekä sellaisten tapausten esille ottaminen, joissa tapahtuu sortoa tai joissa tilanteen heikentyminen on ilmeistä. Tässä toiminnassa käytetään hyväksi unionin politiikkaa ja ihmisoikeuksia käsittelevää ryhmää, kuukausittaisia kolmikantakokouksia Vietnamin hallituksen kanssa, erityisiä tarkastuskäyntejä (kuten keskiselle ylängölle) sekä unionin yhteisiä lausumia esimerkiksi neuvoa-antavan ryhmän kokouksessa.